Malaria: Nog gevalle aangemeld | Maroela Media
Malaria: Nog gevalle aangemeld
Johann Lambrechts. Foto: Verskaf.
Johann Lambrechts (21), 'n professionele jagter van Northam in Limpopo, is ook in die Life Peglerae-hospitaal in Rustenburg opgeneem met malaria. Hy is tans in isolasie.
Sy pa, Johann Lambrechts sr, het aan Maroela Media gesê dit gaan vandag baie beter met hom. Johann het gekla van verkoue en het verlede Maandag sy werkgewer gebel om te sê hy kan nie gaan werk nie. "Hy het deur die loop van die dag in 'n koma beland. Sy werkgewer het hom in sy woonstel gevind," vertel Lambrechts.
Volgens Lambrechts het sy werkgewer met hom na die hospitaal in Thabazimbi gejaag, vanwaar hy na die Life Peglerae-hospitaal in Rustenburg oorgeplaas is. "Hy was teen verlede Donderdag weer bietjie beter, maar het Saterdag 'n terugslag gehad en weer in die koma verval. Daarna het dokters hom onder verdowing geplaas," het Lambrechts verduidelik.
"Hy is steeds in die hoësorgeenheid en die dokters sê hy sal vir ten minste nog twee weke daar bly. Die nierdialise word ook nog nou en dan gebruik. Gisteraand was sy koors weer baie hoog, maar dis nou weer bietjie beter," het Lambrechts gesê.
Riekie en Johan Fuls. Foto's aan Maroela Media verskaf.
Maroela Media het vroeër berig Riekie Fuls (60) is op 12 Februarie in die Life Peglerae- hospitaal dood aan malaria. "My ma was omtrent 'n week en 'n half lank siek. Ons het die Woensdag nog gekuier en die Vrydag het my pa my gebel en gesê ons moet haar dokter toe vat omdat sy nie beter word nie. My ma het ook asma en daarom wil mens nie kanse vat nie. Sy het griepsimptome gehad soos koors en het gekla van hoofpyn," het haar dogter, Nicolene Fuls, aan Maroela Media vertel.
Vroeër vandeesmaand, ná haar ma se dood, het haar pa (70) óók begin siek word. "Juis in die lig van wat met my ma gebeur het, het ek hom ook dokter toe geneem. Die dokter het vermoed hy treur oor my ma, maar het hom veiligheidshalwe ook hospitaal toe gestuur en hom laat toets vir malaria," het Fuls gesê. Johan Fuls het ook positief getoets vir malaria. Hy is tans ook in die Life Peglerae-hospitaal. "My pa is nou in 'n gewone saal, maar sy bloeddruk en suiker speel wipplank. Hulle het gister vier buisies bloed getrek om te toets vir vier verskillende soorte malaria, aangesien hul nog nie weet watter een dit kan wees nie. Die dokter het blykbaar beter medikasie vanuit die buiteland aangevra wat nie in Suid-Afrika beskikbaar is nie," het Fuls gesê.
Tebogo Lekgwethane, woordvoerder vir die departement van gesondheid in Noordwes, het aan Maroela Media gesê die departement het dadelik met 'n ondersoek en voorkomende maatreëls begin.
Maroela Media wag op terugvoer van die departement van gesondeid oor 'n bewering dat nog 15 mense in Lephalale in Limpopo ook met malaria in die hospitaal opgeneem is.
Die Nasionale Instituut vir Oordraagbare Siektes (Nios) het egter gesê 'n hele aantal gevalle is in Thabazimbi en Limpopo aangemeld. Hulle het bygevoeg dat dit meestal in afgeleë gebiede aangemeld is. "Die gebied was voorheen 'n malaria-gebied, dus is dit nie heeltemal ongewoon nie," het Nios gesê.
Die ATKV kry nuwe besturende direkteur
Ek het ook n paar jaar gelede malaria gehad. Na drie weke se behandeling vir nier probleme, na elke keer vingerprik gedoen is en negatief gewys het vir malaria besluit die dr om bloed te trek. Was toe n muskiet wat net in Namibia voorkom. Ek hoop die pasiente se bloed word getoets. Ek bly in kwazulu natal.
Limpopo WAS 'n malaria gebied, so ook amper die hele Suider Afrika. Dit is verjaag met plaagdoder.
Ek is nie 'n medikus nie. MAAR, het al baie in Afrika getoer en tweekeer "gewone" malaria gehad. Bloed getoets in plaaslike klinieke, 20 min later die uitslag. Drink Co-Artem vir drie dae en Augmentin totdat die dosis klaar is en siedaar, genees. 'n Tweede dosis Co-Artem kan vir nog drie dae gedrink word.
Gebruik gladnie malaria profilaksis(spelling?) want dit onderdruk die simptome.
Eet knoffel en smeer Tabard en Peaceful Sleep – GEEN ANDER PRODUKTE NIE!
Geen opnames in hospitale en duur behandeling nie.
Serebrale malaria is egter 'n ander saak.
Ons woon in 'n Malaria gebied en die dokters hier toets altyd vir Malaria as die simptome van griep voorkom. Die toets is soos ook, soos hier bo genoem, baie eenvoudig en die uitslae is gou beskikbaar. As behandeling vroeg begin is herstel gou met geen nagevolge. Die pasient moet net bloot op 'n Malaria toets aandring as hulle griep simptome het.
Kyk mooi; dit saam met gewasvretende bolwurms en ander "plae" is die voorland van n eens "skoon" SA. Daars bloot net nie meer n erns aan beheer en kontrole oor so iets nie. Deel van n oorweldigende kultuur van sotlike onkunde en blatante onbeholpsaamheid.